Costa Ricas befolkning
Store norske leksikon,Geografi,Verdens geografi,Nord- og Mellom-Amerika,Costa Ricas geografi
Folketallet i Costa Rica ble i 2021 beregnet til 5 151 100 og den årlige befolkningstilveksten til 1,04 prosent. Befolkningsutviklingen preges av en høy, men synkende, fødselsrate (14,5 promille) og lav dødsrate (4,8 promille). Spedbarnsdødeligheten hører til de laveste i Latin-Amerika. Cirka 50 prosent av befolkningen er av europeisk (vesentlig spansk) opprinnelse. 83,6 prosent er hvite eller mestiser, 8 prosent er av afro-karibisk opprinnelse og det finnes en mindre urbefolkning: bribri (12 200) og boruca (2700). Omkring halvparten av landets innbyggere bor på Meseta Central, hvor flere byer har vokst sammen til et stort urbant område. Største by er hovedstaden San José med 342 200 innbyggere (2017). Den har med forsteder cirka 1,5 million innbyggere.
Religion Cirka 72 prosent av befolkningen tilhører den katolske kirken. Det finnes også protestantiske og jødiske minoriteter, samt tilhengere av bahá'í. Språk Spansk er offisielt språk. Blant den svarte befolkningen brukes et kreolspråk basert på engelsk. Urfolksspråkene i landet hører i første rekke til språkgruppen chibcha. Les mer i Store norske leksikon Costa Rica Costa Ricas historie Økonomi og næringsliv i Costa Rica nordamerikanske urfolk